CELEX: 32014D0562
Language: bg
Date: 2014-05-15 00:00:00
Title: Решение № 562/2014/EС на Европейския парламент и на Съвета от 15 май 2014 година относно участието на Европейския съюз в увеличаването на капитала на Европейския инвестиционен фонд

24.5.2014   
            
            
               BG
            
            
               Официален вестник на Европейския съюз
            
            
               L 156/1
            
         РЕШЕНИЕ № 562/2014/EС НА ЕВРОПЕЙСКИЯ ПАРЛАМЕНТ И НА СЪВЕТА
   от 15 май 2014 година
   относно участието на Европейския съюз в увеличаването на капитала на Европейския инвестиционен фонд
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз и по-специално член 173, параграф 3 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   в съответствие с обикновената законодателна процедура (2),
   като имат предвид, че:
   
               (1)
            
            
               В съответствие с Решение 94/375/ЕО на Съвета (3) Европейският инвестиционен фонд („Фондът“) е създаден през 1994 г., за да „стимулира устойчив и балансиран растеж в Общността“.
            
         
               (2)
            
            
               След увеличаване на записания капитал на Фонда през 2007 г. уставният капитал на Фонда е 3 милиарда евро, разделен на 3 000 акции, всяка от които с номинална стойност от 1 милион евро с дял 20 % от внесения капитал. Съюзът, представляван от Комисията, участва в предходното увеличаване на записания капитал на Фонда в съответствие с Решение 2007/247/ЕО на Съвета (4).
            
         
               (3)
            
            
               Следователно Съюзът, представляван от Комисията, понастоящем е записал 900 акции във Фонда общо с номинална стойност 900 милиона евро, от които са внесени 180 милиона евро.
            
         
               (4)
            
            
               На 28 — 29 юни 2012 г. Европейският съвет прие „Пакт за растеж и работни места“, за да се стимулира интелигентен, устойчив, приобщаващ, ефективен по отношение на ресурсите и създаващ работни места растеж. В този контекст Европейският съвет подчерта в своите заключения, че наред с други неотложни действия, необходими на равнището на ЕС за стимулиране на растежа и създаването на работни места, за увеличаване на финансирането на икономиката и за повишаване на конкурентоспособността на Европа като място за производство и инвестиции, дейността на Фонда следва да бъде разширена, по-специално по отношение на инвестициите в рисков капитал съвместно със съществуващите национални структури, като например националните насърчителни банки и институции.
            
         
               (5)
            
            
               С цел допълнително насърчаване на инвестициите и достъпа до кредитиране Европейският съвет от 27 — 28 юни 2013 г. предложи „Нов план за инвестиции за Европа“ в подкрепа на малките и средните предприятия (МСП) и за увеличаване на финансирането на икономиката. В този контекст в своите заключения Европейският съвет поиска Комисията и Европейската инвестиционна банка (ЕИБ) да предприемат необходимите мерки за увеличаване на капацитета на Фонда за кредитно подобрение като въпрос от първостепенно значение.
            
         
               (6)
            
            
               Като припомни, че възстановяването на нормалното кредитиране на икономиката, по-специално на МСП, остава приоритет, Европейският съвет от 19 — 20 декември 2013 г. призова Комисията и ЕИБ да увеличат капацитета на Фонда, като увеличат капитала му, с оглед постигане на окончателно споразумение до май 2014 г.
            
         
               (7)
            
            
               Настоящият размер на собствените средства на Фонда не дава възможност за значително разширяване на дейността на Фонда, както беше поискано от Европейския съвет, тъй като операциите на Фонда по гарантиране и операциите му с рисков капитал не могат да надвишават тавана на общите ангажименти на Фонда, определени в Устава на Фонда или от Общото събрание на Фонда. Освен това капацитетът на Фонда за кредитно подобрение е ограничен от размера на собствените средства, с които разполага.
            
         
               (8)
            
            
               По тази причина на 26 ноември 2013 г. Съветът на директорите на Фонда одобри основанията за увеличаване на записания капитал на Фонда с до 1,5 милиарда евро, като това ще осигури необходимото увеличение на собствения капитал. Техническите разпоредби и подробната процедура за увеличаването ще бъдат своевременно представени на Съвета на директорите с искане за разрешение да се внесе съответното предложение за одобрение от Общото събрание на Фонда през 2014 г.
            
         
               (9)
            
            
               Нови акции следва да се записват от акционерите на Фонда по тяхна преценка в рамките на период от четири години, считано от 2014 г. до 2017 г. Цената на новите акции следва да се определя годишно и да се основава на формулата за нетната стойност на активите, договорена между акционерите на Фонда.
            
         
               (10)
            
            
               Споразумението относно финансирането на участието на Съюза в увеличаването на капитала на Фонда следва да не засяга възможното третиране на дивиденти.
            
         
               (11)
            
            
               За Съюза е целесъобразно да участва в увеличаването на капитала на Фонда, за да бъдат постигнати целите на Съюза за поощряване на благоприятна среда за инициативността и за развитието на предприятията в целия Съюз, и в частност на малките и средните предприятия (МСП), както и за подпомагане на по-пълноценното използване на промишления потенциал на политиките на Съюза в областта на иновациите, научните изследвания и технологичното развитие в съответствие със заключенията на Европейския съвет от 28 — 29 юни 2012 г., 27 — 28 юни 2013 г. и 19 — 20 декември 2013 г., които са подробно изложени в „Пакта за растеж и работни места“ и в „Новия план за инвестиции за Европа“.
            
         
               (12)
            
            
               По отношение на конкретните цели, преследвани чрез участието на Съюза в увеличаването на капитала на Фонда, и по-специално предоставянето на подкрепа от Фонда за действия, които допълват действията на държавите членки в полза на предприятията, и по-конкретно МСП, член 173, параграф 3 от Договора за функционирането на Европейския съюз предоставя необходимите правомощия за приемането на настоящото решение.
            
         
               (13)
            
            
               С цел да се даде възможност на представителя на Съюза в Общото събрание на Фонда да гласува във възможно най-кратък срок за увеличаването на капитала, настоящото решение следва да влезе в сила в деня след неговото публикуване,
            
         ПРИЕХА НАСТОЯЩОТО РЕШЕНИЕ:
   Член 1
   Настоящото решение има за цел увеличаване на подкрепата от Европейския инвестиционен фонд („Фонда“) за действия, които допълват действията на държавите членки в полза на предприятията, и по-конкретно малките и средните предприятия.
   Член 2
   В допълнение към настоящото дялово участие във Фонда Съюзът записва до 450 акции във Фонда, всяка от които с номинална стойност от 1 милион евро. Записването на акции и годишните плащания се извършват в съответствие с реда и условията, одобрени от Общото събрание на Фонда.
   Член 3
   Съюзът закупува нови акции във Фонда в рамките на период от четири години, считано от 2014 г. През периода 2014 — 2017 г. обща сума в размер до 178 милиона евро е на разположение в рамките на общия бюджет на Съюза за покриване на разходите за записването, като за целта се използват бюджетните кредити, които са вече планирани в рамките на функция 1а от Многогодишната финансова рамка за периода 2014 — 2020 г., за да не се променят предвидените общи разходи. Поетото бюджетно задължение може да се разпредели на годишни вноски в рамките на период от четири години в съответствие с член 85, параграф 4 от Регламент (ЕС, Евратом) № 966/2012 на Европейския парламент и на Съвета (5).
   Член 4
   Комисията наблюдава по какъв начин целта, посочена в член 1, се постига и представя два доклада на Европейския парламент и на Съвета, междинен доклад до 31 декември 2016 г. и окончателен доклад до 31 декември 2018 г.
   Член 5
   Настоящото решение влиза в сила в деня след публикуването му в Официален вестник на Европейския съюз.
   
   
      Съставено в Брюксел на 15 май 2014 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         D. KOURKOULAS
      
   
   
      (1)  Становище от 25 март 2014 г. (все още непубликувано в Официален вестник).
   
      (2)  Позиция на Европейския парламент от 16 април 2014 г. (все още непубликувана в Официален вестник) и решение на Съвета от 6 май 2014 г.
   
      (3)  Решение 94/375/ЕО на Съвета от 6 юни 1994 г. относно членство на Общността в Европейския инвестиционен фонд (ОВ L 173, 7.7.1994 г., стр. 12).
   
      (4)  Решение 2007/247/ЕО на Съвета от 19 април 2007 г. относно участието на Общността в увеличението на капитала на Европейския инвестиционен фонд (ОВ L 107, 25.4.2007 г., стр. 5).
   
      (5)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      Декларация на Европейския парламент и на Съвета
      Европейският парламент и Съветът се съгласяват да разгледат въпроса за третирането на дивидентите на Фонда в рамките на следващото преразглеждане на финансовите правила, приложими за общия бюджет на Съюза или, най-късно, при подготовката на междинния доклад за постигането на целта, предвиден в член 4.